《次韵酬郑荣绪》
宋代·沈辽

长夏苦袢暑，何适可开眼。为约山间行，远访金仙馆。

时当岁旱凶，人迹尚犹罕。况复有游客，来结青云伴。

古松临水濒，我意秋可款。怅羡彼中人，一去不复返。

高深步巘崿，我道方坦坦。山僧多故人，不复怪敖诞。

延我火齐柈，酌我流霞盏。少小不预事，老大更慵懒。

岩花为谁撷，藕丝闷独绾。尔来复多雨，昨夜重湖满。

欲榜一舟归，舟敝不可拣。世事久忘怀，吾言固无间。

无乐亦无忧，亮非斗筲算。

作者简介：沈辽(1032—1085)，字睿达，宋钱塘(今余杭)人。沈遘的弟弟，《梦溪笔谈》作者沈括的同族兄弟。自幼嗜读《左传》、《汉书》，曾巩、苏轼、黄庭坚常与之唱和，王安石、曾布皆习其笔法。本无意于功名，王安石曾有“风流谢安石，潇洒陶渊明”之称。后由三司使吴充举荐，负责监内藏库。